Skal man pusse opp huset er det ofte et spørsmål om hvilke lover som gjelder for oppussing og ombygging av bolig. Disse lovene gjelder: Bustadoppføringslova – Regulerer kjøp av bolig under oppføring. Omfatter også eierseksjoner og fritidshus, samt full ombygging av eksisterende bolig. Brann- og eksplosjonsvernloven – Lov om vern mot brann, eksplosjoner og ulykker med farlige stoffer. Forskrift om brannforebyggende tiltak og tilsyn regulerer blant annet krav til eier og bruker av ildsteder. Loven tar også for seg brannvarsling og rømningsveier. El-tilsynsloven – Lov om tilsyn med elektriske anlegg og elektrisk utstyr. Forskriftene regulerer hvem som kan montere elektrisk utstyr og hvilke standarder som kreves. Håndverkertjenesteloven – Regulerer arbeid på fast eiendom og ting. Plan- og bygningsloven – Regulerer all byggeaktivitet og setter standarder og krav til hvordan hus og boliger her i landet skal bygges. Denne loven setter også kravene til brannteknisk utforming og utstyr. Forbrukerkjøpsloven – Gjelder alle kjøp du som forbruker gjør eller har gjort til privat bruk siden 1. juli 2002 hvis selgeren er yrkesselger. Loven gjelder ved kjøp av blant annet hvitevarer, og dusjkabinett hvis dette ikke er kjøpt gjennom rørleggeren som monterer det.